༄༅།  ། བདེ་བར་གཤེགས་པ་བརྒྱད་ཀྱི་མཚན་གྱི་ཕན་ཡོན་
དྲན་པའི་ཕྱག་འཚལ་གསོལ་འདེབས་
སྨོན་ལམ་དང་བཅས་པ་
བཞུགས་སོ།  །  ༄༅༅།  ། ན་མོ་གུ་རུ་བྷྱཿསྡིག་སྦྱོང་ཆོས་དང་ཐར་ལམ་ལ་བསྐུལ་ཞིང་།  ། ཐེག་མཆོག་ཆོས་དང་ཁྱད་པར་བདེ་གཤེགས་བརྒྱད།  ། ཆོས་ལ་སྦྱོར་བའི་ཡོངས་འཛིན་བཀའ་དྲིན་ཅན།  ། རྣམས་ལ་ཕྱག་འཚལ་གསོལ་འདེབས་བྱིན་གྱིས་རློབས།  ། གང་གི་མཚན་ཐོས་གསོལ་བཏབ་ཕྱག་མཆོད་མཐུས།  ། ནད་གདོན་བགེགས་རིགས་དུ་མས་མི་འཚེ་ཞིང་།  ། མི་དགེ་བཅུ་དང་མཚམས་མེད་བགྱིས་རྣམས་ཀྱང་།  ། མཐོ་རིས་ཐོབ་མཛད་མཚན་ལེགས་ཡོངས་བསྒྲགས་དཔལ།  ། བདེ་གཤེགས་ཐུགས་རྗེ་ཅན་ལ་ཕྱག་འཚལ་ལོ།  ། སྔོན་ཚེ་སྤྱད་པ་སྤྱོད་ཚེ་སྨོན་ལམ་གྱིས།  ། མཚན་ཙམ་ཐོས་པས་ཤེས་རབ་མཆོག་ཐོབ་ཅིང་།  ། བུད་མེད་ཉེས་སྤངས་བརྫུས་ཏེ་སྐྱེ་འགྱུར་བའི།  ། སྒྲ་དབྱངས་རྒྱལ་པོའི་ཞབས་ལ་ཕྱག་འཚལ་ལོ།  ། གསེར་གྱི་ལྷུན་པོ་ལས་ཀྱང་རབ་བརྗིད་ཅིང་།  ། མཚན་ཙམ་སྒྲ་འཛིན་དབང་པོས་ཐོས་པས་ཀྱང་།  ། བསླབ་དྲལ་ངན་སོང་འཇིགས་ལས་སྐྱོབ་མཛད་པའི།  ། གསེར་བཟང་དྲི་མེད་སྣང་ལ་ཕྱག་འཚལ་ལོ།  ། སྔོན་གྱི་སྨོན་ལམ་རྒྱས་པའི་ཁྱད་པར་གྱིས།  ། མངོན་པར་སངས་རྒྱས་མཚན་ཙམ་དྲན་པ་ཡིས།  ། མནར་མེད་དམྱལ་བའི་སྡུག་བསྔལ་ཞི་མཛད་པའི།  ། མྱ་ངན་མེད་མཆོག་དཔལ་ལ་ཕྱག་འཚལ་ལོ།  ། ཟླ་ལྟར་དཀར་ཞིང་སྨོན་ལམ་བཞི་བཏབ་བས།  ། ཡིད་ལ་དྲན་པས་འཐབ་རྩོད་ཀུན་ཞི་ཞིང་།  ། དད་དང་ཆོག་ཤེས་ནོར་དང་ལྡན་མཛད་པའི།  ། ཆོས་བསྒྲགས་རྒྱ་མཚོའི་དབྱངས་ལ་ཕྱག་( ༡༢༡ )འཚལ་ལོ།  ། སྔོན་ཚེ་སྨོན་ལམ་མཆོག་གིས་བསྒྲུབས་པའི་འབྲས།  ། མཚན་ཙམ་རྣ་བའི་ལམ་དུ་གྲགས་པས་ཀྱང་།  ། གཞན་དབང་མི་འགྱུར་གཡེང་བ་ཞི་མཛད་པའི།  ། མངོན་མཁྱེན་རྒྱལ་པོ་དེ་ལ་ཕྱག་འཚལ་ལོ།  ། གང་ཞིག་འཆི་བའི་ཚེ་ན་སེམས་དང་བས།  ། མཚན་ཙམ་ཐོས་ཤིང་ཡིད་ལ་དྲན་པས་ཀྱང་།  ། བདེ་བ་ཅན་དུ་སྐྱེ་བར་ཞལ་བཞེས་པའི།  ། སྨན་པའི་རྒྱལ་པོ་དེ་ལ་ཕྱག་འཚལ་ལོ།  ། བདེ་གཤེགས་བདུན་དང་འཇམ་དཔལ་སྐྱབས་གྲོལ་སོགས།  ། འཁོར་བཅས་སྤྱན་དྲངས་མཚན་གྱི་ཕན་ཡོན་བསྟན།  ། འཇིག་རྟེན་སྐྱོང་བ་སྡེ་དཔོན་བཅུ་གཉིས་ལ།  ། གཏད་ནས་བསྲུང་བར་དམ་བཅས་ཤཱཀྱའི་ཏོག། ཟླ་མེད་སྟོན་པ་དེ་ལ་ཕྱག་འཚལ་ལོ།  ། ཁྱད་པར་བཻ་ཌཱུརྱ་འོད་ཞིང་གི་མགོན།  ། བཅོམ་ལྡན་སྨན་བླའི་མཚན་ཙམ་ཐོས་པ་ཡིས།  ། ཕྱི་མའི་ཚེ་རབས་ཀུན་ཏུ་མི་ཁོམ་གནས།  ། གང་དུའང་མི་སྐྱེ་བཅོམ་ལྡན་སྨན་བླ་མཆོད།  ། མདོར་ན་བདེ་གཤེགས་བརྒྱད་ལ་གསོལ་བཏབ་ཅིང་།  ། ཁྱད་པར་བཅོམ་ལྡན་སྨན་བླའི་མཚན་བརྗོད་པས།  ། སྲས་བཅས་རྒྱལ་བའི་མཛད་སྤྱོད་སྨོན་ལམ་ཀུན།  ། ཐོགས་པ་མེད་པར་བདག་གིས་འགྲུབ་གྱུར་ཅིག།
ཅེས་བདེ་གཤེགས་བརྒྱད་ཀྱི་མཚན་གྱི་ཕན་ཡོན་མདོར་བསྟན་ནས་པཎ་ཆེན་བློ་བཟང་ཡེ་ཤེས་ཀྱིས་མཛད་པ་ལ་དང་པོར་བླ་མ་རྣམས་ལ་གསོལ་བ་འདེབས་པ་དང་།  མཚན་དང་པོ་ལ་ཕྱག་འཚལ་བའི་ཁ་སྐོང་དང་།  སྟོན་པ་ཤཱཀྱའི་རྒྱལ་པོ་ལ་ཕྱག་འཚལ་བའི་ཁ་སྐོང་དང་།  གོ་རིམ་ཡང་སྨན་མདོ་བཞིན་བཀོད་པ་ལ།  མཇུག་གི་ཤོ་ལོ་ཀ་གཉིས་བདག་ལམ་བྲག་བླ་མས་དགེ་ཚུལ་བསྐལ་བཟང་དར་རྒྱས་ཀྱིས་བསྐུལ་བ་ལྟར་སྦྱར་བའོ། །  ། །  བླ་མགོན་དབྱེར་མེད་མྱུར་མཛད་ཕྱག་དྲུག་པ་ལ་མཆོད་གཏོར་འབུལ་ཚུལ་མདོར་བསྡུས་བཀོད་པ།